Wie gaan volgende boks teen Manny? | Netwerk24
Deur Michael Green 23 Julie 2019 14:45
Op 40-jarige ouderdom is daar nog steeds geen keer aan die bokser-politikus Manny Pacquiao nie. Foto: Getty Images
Die 40-jarige Pacquiao, wat al wêreldkampioen in agt gewigsafdelings was, het die 30-jarige Thurman oortuigend verslaan om die Wêreldboksvereniging (WBV) se nuwe super-weltergewigkampioen te word.
Nou vlieg die name rond, maar die kans is goed dat Pacquiao eers teen die einde van die jaar sal aankondig teen wie hy volgende gaan boks.
As senator in die Filippyne is hy 'n besige man en het hy die afgelope paar jaar al minder kans gekry om aan gevegte deel te neem.
In 2016 het hy twee gevegte gehad, in 2017 net een en verlede jaar ook net een.
Pacquiao was vanjaar al twee keer in die kryt, nadat hy in Januarie ook met Adrien Broner afgereken het.
Teen die einde van sy kragmeting met Thurman het Pacquiao taamlik gedaan gelyk. Hy het dit wel reggekry om nog in sarsies punte in te samel, maar as die geveg langer was, was hy dalk in die moeilikheid.
Hy sal mooi moet dink voor hy besluit om teen die jong leeu Errol Spence te baklei. Spence, die Internasionale Boksfederasie se kampioen, en Shawn Porter, die Wêreldboksraad s'n, pak mekaar in September.
Die algemene verwagting is dat Spence sal wen. Hy is dalk die hardste slaner in die weltergewig-afdeling en Pacquiao se styl sal hom pas.
Die Britse bokser Amir Khan probeer glo 'n geveg teen Manny Pacquiao in Saoedi-Arabië vasknoop. Foto: Getty Images
Dis meer realisties om te verwag dat Pacquiao 'n makliker geveg teen iemand, wat darem ook 'n hoë profiel het, sal aanvaar.
Die Brit Amir Khan het onlangs daarop aanspraak gemaak dat hy reeds met die Pacquiao-kamp onderhandel vir 'n geveg. Pacquiao-hulle het dit toe ontken, maar moenie verbaas wees as so 'n geveg wel plaasvind nie.
Khan is steeds 'n groot naam en Pacquiao behoort hom taamlik maklik af te ransel. Daar was sprake dat só 'n geveg iewers in Saoedi-Arabië kan plaasvind en dit klink glad nie vergesog nie aangesien Khan reeds onlangs daar geveg het.
Dan is daar ook nog Danny Garcia. Hy is nes Khan 'n groot naam, maar beskik oor beperkte vernuf. Pacquiao behoort ook met hom te kan afreken.
Mikey Garcia (nie familie van Danny nie) is ook op soek na 'n geveg, maar hy kan 'n groter uitdaging as Khan of Danny Garcia wees, so dit sal 'n verrassing wees as Pacquiao hom kies.
Die WBR kan dalk ook besluit dat sy nommereen-aanspraakmaker op die titel, Alexander Besputin, volgende teen Pacquiao moet boks.